Jongste oor die brand – www.overstrandherald.co.za
Jongste oor die brand
KLEINMOND – Inwoners van Over Hills wie se huise Sondag in die vroeë oggendure afgebrand het, sal hopelik teen die naweek weer aan hul huise kan begin bou. Die raadslid vir wyk 10, Theresa Els het Woensdag gesê volgens 'n opname deur die munisipaliteit Sondagoggend na die brand het daar sowat 60 strukture afgebrand. Daar was tussen 32 en 37 geregistreerde strukture op die stuk grond. Sommige van die huise het egter uit meer as een struktuur bestaan en hulle was teenaan mekaar gebou.
Volgens Els hoop hulle om teen Vrydag te kan begin om die huise te herbou. Die munisipaliteit sal dan hopelik al die boumateriaal wat nodig is, gereed hê. Elkeen van die geregistreerde eienaars sal van boumateriaal voorsien word. Dit sluit voorafbetaalde kragmeters in. Die geregistreerde strukture het voorheen krag gehad.
Els sê hulle het Maandag die terrein begin skoonmaak en die elektrisiteitstoevoer begin herstel. Dit sou teen Woensdagmiddag gedoen wees. Daar sal intussen 'n uitlegplan opgestel word vir die 32 tot 37 geregistreerde hutte.
Die brand is glo veroorsaak toe 'n beskonke man wou kos maak. Dit het baie vinnig versprei na die omliggende hutte. Dit het brandweerspanne van Kleinmond en Hermanus uiteindelik meer as drie ure geneem om die brande te blus. Tagtig mense, waaronder talle vroue en hul kinders, het in die proses hul huise en al hul besittings verloor.
Die burgemeester, Dr Annelie Rabie was vroeg Sondag op die dorp en het 'n noodvergadering met al die rolspelers belê. Die weermag, wat tans in die Overstrand ontplooi is, was ook teenwoordig. Rabie en die burgemeesterskomiteelid vir infrastruktuur, Clinton Lerm het net na 10:00 Sondagoggend saam met munisipale amptenare en raadslede die gebied besoek en reëlings getref om die hawelose mense van kos, matrasse en komberse te voorsien. Rabie het ook gereël dat inwoners skenkings by die stadsaal in Kleinmond kon gaan aflewer. Baie het hul meelewing getoon en daar is veral baie klere geskenk. Talle het ook geld geskenk om skoolklere vir die kinders aan te koop. Kleinmond SuperSpar het soos altyd reggestaan met die sop en brood. (Red: Die belangrike rol wat 'n winkel soos Kleinmond SuperSpar in ons gemeenskap speel, geniet nie naastenby genoeg erkenning nie. Baie dankie! Die munisipaliteit verdien ook lof vir hul hantering van die krisis.)